12. การดำเนินงานด้านความรับผิดชอบต่อสังคมของบริษัท ท่าอากาศยานไทย จำกัด (มหาชน)

ตลอดระยะเวลากว่า 31 ปี ที่บริษัท ท่าอากาศยานไทย จำกัด (มหาชน) (ทอท.)
ซึ่งเป็นผู้บริหารท่าอากาศยานนานาชาติรวม 6 แห่ง คือ ท่าอากาศยานดอนเมือง
ท่าอากาศยานเชียงใหม่ ท่าอากาศยานหาดใหญ่ ท่าอากาศยานภูเก็ต ท่าอากาศยาน แม่ฟ้าหลวง
เชียงราย และท่าอากาศยานสุวรรณภูมิ เป็นองค์กรที่ผูกพันกับการเดินทางทางอากาศยานของคนไทย
พร้อมทั้งเอื้ออำนวยให้เกิดการพัฒนาประเทศควบคู่ไปกับการคำนึงถึงแนวคิดการแสดงความรับผิดชอบของ
ทอท. ต่อสังคมและสิ่งแวดล้อม (Corporate Social Responsibility : CSR)
ตามพันธกิจที่กำหนดไว้ในแผนรัฐวิสาหกิจปี 2553 - 2557 ว่า “การดำเนินธุรกิจ
ท่าอากาศยานด้วยมาตรฐานเหนือระดับ ให้บริการด้วยใจรัก พร้อมเทคโนโลยีที่ทันสมัย
และสำนึกในความรับผิดชอบต่อสังคมและชุมชน” โดย ทอท.
ได้ให้ความสำคัญในการพัฒนาคุณภาพชีวิตของประชาชนในด้านการศึกษาของประเทศ
โดยเฉพาะการขยายโอกาสทางการศึกษาไปสู่เขตพื้นที่ทุรกันดาร
ซึ่งเป็นการส่งเสริมและแสดงความรับผิดชอบต่อสังคมมาตั้งแต่ปี 2542
ด้วยการริเริ่มโครงการสร้างโรงเรียนตำรวจตระเวนชายแดนทั้ง 3 โรงเรียนที่ตั้งอยู่ ณ
จังหวัดนราธิวาส จังหวัดมุกดาหาร และจังหวัดเชียงราย ปัจจุบัน ทอท.
สนับสนุนการก่อสร้างอาคารเด็กเล็กและอาคารอเนกประสงค์
โรงเรียนตำรวจตระเวนชายแดนบ้านหางแมว จังหวัดจันทบุรี และในทุกปี ทอท.
ได้ติดตามการดำเนินงานและสนับสนุนด้านทุนการศึกษา อุปกรณ์การศึกษาอย่างต่อเนื่อง
ทั้งยังมีกิจกรรมด้านสังคม ด้านชุมชนสัมพันธ์และสิ่งแวดล้อม เช่น
การมอบหนังสือให้ชุมชนโดยรอบท่าอากาศยาน
มอบสิ่งของและเลี้ยงอาหารกลางวันแก่เด็กพิการและคนชรา และโครงการ AOT พี่อาสา
ซึ่งเป็นกิจกรรมที่พนักงาน ทอท.อาสาสอนการดับเพลิงเบื้องต้นให้กับโรงเรียน
ตลอดจนชุมชนที่อยู่โดยรอบท่าอากาศยานทั้ง 6 แห่งอีกด้วย ประกอบกับในปี 2553
มีการแต่งตั้งคณะทำงานเพื่อดำเนินงานด้านความรับผิดชอบต่อสังคม
โดยมีกรรมการผู้อำนวยการใหญ่เป็นประธาน และให้มีการประชุมระดมความคิดเห็นอย่างสม่ำเสมอ
เพื่อผลักดันให้เกิดการขับเคลื่อนงานด้าน CSR อย่างเป็นรูปธรรม

สำหรับนโยบายด้าน CSR (Core Concept) ของ ทอท. แบ่งเป็น 3 ด้าน คือ

  อันดับ 1 ด้านการศึกษา (เน้นโครงการโรงเรียนตำรวจตระเวนชายแดน ทอท. ที่เริ่มมาตั้งแต่ปี
  พ.ศ.2542)

  อันดับ 2 ด้านสังคม (เน้นด้านชุมชนสัมพันธ์และสิ่งแวดล้อม)

  อันดับ 3 ด้านศิลปะ วัฒนธรรม ศาสนา กีฬา

  อย่างไรก็ดี คณะทำงานด้าน CSR ของ ทอท. ได้มีการวางแผนการดำเนินงาน
  โดยแบ่งออกเป็นการทำงาน 3 ระดับ

คือ การทำงานในระดับองค์กร รวมถึงบุคลากรของ ทอท.
แล้วจึงขยายวงกว้างออกไปสู่การทำงานในระดับชุมชน และไปสู่การทำงาน ในระดับประเทศในที่สุด

  []

การดำเนินงานด้านสิ่งแวดล้อม

การดำเนินงานด้านสิ่งแวดล้อมในภาพรวม

  ทอท. ดำเนินกิจการท่าอากาศยานในความรับผิดชอบทั้ง 6 แห่ง
  ด้วยความห่วงใยต่อสิ่งแวดล้อมและตระหนักถึง

ความรับผิดชอบในการรักษา แก้ไข ป้องกัน
และลดผลกระทบต่อสิ่งแวดล้อมกับชุมชนรอบท่าอากาศยานตลอดมา โดยท่าอากาศยานทั้ง 6 แห่ง
มีระบบการจัดการสิ่งแวดล้อมที่ดี ไม่ว่าจะเป็นระบบบำบัดน้ำเสียที่มีประสิทธิภาพ
ระบบการจัดการขยะมูลฝอยที่ถูกต้อง

ตามหลักสุขาภิบาล โดยเฉพาะที่ท่าอากาศยานสุวรรณภูมิ ซึ่งระบบบำบัดน้ำเสีย ระบบประปา
และสถานีสูบระบายน้ำได้รับการรับรองมาตรฐาน ISO 14001, ISO 18001 และ ISO 9001

การดำเนินงานลดผลกระทบสิ่งแวดล้อมด้านเสียงที่ท่าอากาศยานสุวรรณภูมิ

ทอท.
มีการดำเนินงานเพื่อลดผลกระทบสิ่งแวดล้อมด้านเสียงตามมาตรการที่ได้กำหนดไว้อย่างชัดเจนแล้วในรายงานการศึกษา
ผลกระทบสิ่งแวดล้อมโครงการท่าอากาศยานสุวรรณภูมิเพิ่มเติม
(สืบเนื่องจากการเพิ่มจำนวนผู้โดยสารในปีเปิดดำเนินการ) (Environmental Impact
Assessment : EIA) ซึ่งได้รับความเห็นชอบจากคณะกรรมการสิ่งแวดล้อมแห่งชาติ เมื่อวันที่ 10
มีนาคม พ.ศ. 2548 และในการประชุมสามัญผู้ถือหุ้นประจำปี 2552 เมื่อวันที่ 22 มกราคม พ.ศ.
2553 ที่ประชุมมีมติอนุมัติแนวทางการแก้ไขปัญหาความเดือดร้อนของประชาชน
ที่ได้รับผลกระทบด้านเสียงจากการดำเนินงานท่าอากาศยานสุวรรณภูมิ ตามมติคณะรัฐมนตรี เมื่อวันที่
10 พฤศจิกายน พ.ศ.2552 ที่เห็นชอบ ในหลักการให้กระทรวงคมนาคมโดย ทอท.
พิจารณาแก้ไขปัญหาการดำเนินกิจการท่าอากาศยานสุวรรณภูมิ ตามมติคณะรัฐมนตรี เมื่อวันที่ 29
พฤษภาคม พ.ศ. 2550 (เรื่องการแก้ไขปัญหาในการดำเนินกิจการท่าอากาศยานสุวรรณภูมิ)
ต่อไปตามความเหมาะสม สรุปความคืบหน้า การดำเนินงานจนถึงวันที่ 21 กรกฎาคม พ.ศ. 2553
ดังนี้

1. พื้นที่ที่ได้รับผลกระทบ NEF>40 ซึ่งมีจำนวน 498 อาคาร ทอท.
เจรจาซื้อที่ดินและสิ่งปลูกสร้างที่ก่อสร้างก่อนปี 2544
โดยมีการจ่ายเงินเพื่อซื้อที่ดินพร้อมสิ่งปลูกสร้างและโอนกรรมสิทธิ์แล้ว 70 อาคาร เป็นเงิน
332.047 ล้านบาท สำหรับเจ้าของกรรมสิทธิ์อาคารที่ไม่ต้องการขาย ทอท.
ได้มอบเงินค่าปรับปรุงอาคารและสิ่งปลูกสร้างให้ไปดำเนินการเองแล้ว จำนวน 314 อาคาร
เป็นเงิน 80.063 ล้านบาท

2. พื้นที่ที่ได้รับผลกระทบ NEF 30- 40 ที่ก่อสร้างก่อนปี 2544 จำนวน 8,966 อาคาร ทอท.
จะสนับสนุนการปรับปรุงอาคารและสิ่งปลูกสร้างโดยการตรวจวัดระดับเสียงรบกวน (L₉₀)
ภายในอาคาร หากพบว่าโครงการทำให้มีระดับเสียงรบกวน (L₉₀) เกิน 10 เดซิเบล (เอ)
ทอท. จะมอบเงินให้ไปปรับปรุงอาคารและสิ่งปลูกสร้างเอง โดยใช้หลักเกณฑ์การปรับปรุงอาคาร
เพื่อลดผลกระทบด้านเสียง จากผลการศึกษาของสถาบันบัณฑิตพัฒนบริหารศาสตร์ (NIDA) โดย
ทอท. ได้มอบเงินค่าปรับปรุงอาคารและ สิ่งปลูกสร้างให้ไปดำเนินการเองแล้ว จำนวน 546
อาคาร เป็นเงิน 136.861 ล้านบาท อาคารที่อยู่ในระหว่างการตรวจสอบเอกสาร จำนวน 1,165
อาคาร อาคารที่อยู่ระหว่างตรวจสอบผลการประเมินค่าปรับปรุงอาคาร 1,500 อาคาร
สำหรับอาคารที่เหลือคาดว่า จะตรวจวัดระดับเสียงรบกวน และประเมินค่าปรับปรุงอาคารเสร็จปี
2553

3. ทอท. ได้สนับสนุนงบประมาณให้สถานที่อ่อนไหวต่อผลกระทบด้านเสียง ได้แก่ สถานศึกษา
สถานพยาบาลและศาสนสถาน จำนวน 18 แห่ง เป็นเงิน 272.748.32 ล้านบาท

นอกจากนี้ ในปีงบประมาณ 2553 ทอท.
ได้ติดตั้งระบบตรวจวัดเสียงอากาศยานอัตโนมัติแบบต่อเนื่อง 24 ชั่วโมง เพื่อตรวจวัดค่า L₉₀,
L_(eq 24hrs.), L_(max) และ L_(dn) ในพื้นที่ท่าอากาศยานสุวรรณภูมิ จำนวน 6 สถานี
และอีก 13 สถานีในพื้นที่โดยรอบ ได้แก่ หมู่บ้านเคหะนคร 2 หมู่บ้านพนาสนธิ์ 3 หมู่บ้านแฮปปี้เพลส
หมู่บ้านสุทธาธร สถาบันเทคโนโลยีพระจอมเกล้าเจ้าคุณทหารลาดกระบัง ชุมสายโทรศัพท์ลาดกระบัง
เกริกวิทยาลัย หมู่บ้านกรีนเลค ชุมชนบ้านบางโฉลงหมู่ 6 โรงเรียนวัดบางโฉลงใน
ชุมชนวัดบางพลีใหญ่ใน วัดบึงบัว และหมู่บ้านปาร์ควิว เสร็จเรียบร้อยแล้ว
พร้อมที่จะตรวจวัดระดับเสียงอากาศยานในบริเวณรอบท่าอากาศยานสุวรรณภูมิ ต่อไป

กิจกรรมชุมชนสัมพันธ์

ท่าอากาศยานดอนเมือง

ท่าอากาศยานดอนเมืองตระหนักถึงความสำคัญในการสร้างความสัมพันธ์ที่ดี
และคำนึงถึงความรับผิดชอบในการแก้ไข ป้องกัน
และลดผลกระทบต่อสิ่งแวดล้อมกับชุมชนโดยรอบท่าอากาศยาน จึงได้ดำเนินการตามมาตรการป้องกัน
แก้ไข และลด ผลกระทบสิ่งแวดล้อม และมาตรการติดตาม
ตรวจสอบคุณภาพสิ่งแวดล้อมอย่างต่อเนื่องทุกปี ในรอบปีที่ผ่านมาได้เสริมสร้างประโยชน์

แก่ชุมชนและสังคมด้วยการจัดสร้างลานกีฬาต้านภัยยาเสพติด และปรับปรุงลานสันทนาการ
พร้อมอุปกรณ์ต่าง ๆ ให้กับชุมชนหน้า ท่าอากาศยานดอนเมือง (ด้านใต้)
เพื่อลดปัญหายาเสพติดและสร้างชุมชนเข้มแข็ง
และในปีนี้ได้จัดสร้างศาลาชุมชนและทางเดินเท้าเข้าศาลาชุมชนให้กับชุมชนวัดดอนเมือง
(ด้านเหนือ) ในหน่วยงานข้างเคียง เข้าร่วมจัดนิทรรศการ
“การรณรงค์ป้องกันอุบัติเหตุภาคพื้นกับกองทัพอากาศ” และจัดการฝึกอบรมหลักสูตร
“การดับเพลิงขั้นต้น” ให้กับโรงเรียนวัดดอนเมือง (ทหารอากาศอุทิศ) ซึ่งเป็นโรงเรียนระดับ
ชั้นประถมศึกษา เพื่อให้ความรู้กับเยาวชนและสร้างความสัมพันธ์ระหว่างองค์กรกับชุมชน
โดยมีเนื้อหาความรู้ เกี่ยวกับทฤษฎีการเกิด เพลิงไหม้ การแบ่งประเภทของเพลิง
จิตวิทยาเมื่อเกิดอัคคีภัย การป้องกันแหล่งกำเนิดของการติดไฟ และวิธีดับเพลิงประเภทต่าง ๆ
(ภาคทฤษฎี การสาธิต และฝึกปฏิบัติ) นอกจากนั้นยังได้ร่วมสนับสนุนกิจกรรมต่าง ๆ ที่ชุมชนจัดขึ้น
อาทิ กิจกรรมในวันเด็กแห่งชาติและเทศกาลวันสงกรานต์ของชุมชนวัดดอนเมือง (ด้านเหนือ)
เป็นต้น

ท่าอากาศยานเชียงใหม่

ในขณะที่ท่าอากาศยานเชียงใหม่ให้ความสำคัญกับการพัฒนาท่าอากาศยานอย่างต่อเนื่องในทุก ๆ ด้าน
โดยตลอดหนึ่งปีที่ผ่านมา ได้จัดกิจกรรมเพื่อชุมชนอย่างต่อเนื่อง ทั้งด้านการทำนุบำรุงพระพุทธศาสนา
การส่งเสริมการศึกษา การพัฒนาด้านการกีฬา
การร่วมอนุรักษ์และสืบสานวัฒนธรรมประเพณีอันดีงามของท้องถิ่น
ตลอดจนการอนุรักษ์พลังงานเพื่อลดมลภาวะ และการดูแลสิ่งแวดล้อมโดยรอบท่าอากาศยาน

ท่าอากาศยานหาดใหญ่

ท่าอากาศยานหาดใหญ่ให้ความสำคัญและส่งเสริมกิจกรรมด้าน CSR
ในระดับหน่วยงานและชุมชนรอบท่าอากาศยาน ทั้งนี้
เพื่อเป็นการสร้างความสัมพันธ์ระหว่างท่าอากาศยาน และชุมชนโดยรอบท่าอากาศยาน
ซึ่งได้ดำเนินการไปแล้ว ดังนี้

1. ด้านศาสนา ให้การสนับสนุน ส่งเสริมการทำนุบำรุงพระพุทธศาสนา และศาสนาอื่น ๆ
โดยร่วมสมทบทุนในการสร้าง ซ่อมแซม ปรับปรุง ร่วมกิจกรรม/โครงการที่ส่งเสริมพระพุทธศาสนา
เช่น การทอดกฐินสามัคคี ผ้าป่าสามัคคี ตลอดจนร่วมกิจกรรมในวันสำคัญทางพระพุทธศาสนา
สนับสนุนการดำเนินกิจการฮัจย์ในช่วงที่พี่น้องชาวไทยที่นับถือศาสนาอิสลามเดินทางไปประกอบพิธีฮัจย์ประจำปี
สำหรับปี 2552 ทหญ. ได้อำนวยความสะดวกให้พี่น้องชาวไทยมุสลิมเดินทางไปประกอบพิธีฮัจย์
ขาไป จำนวน 6,013 คน และขากลับ จำนวน 6,019 คน เป็นต้น

2. ด้านการศึกษา ได้ให้การสนับสนุน ส่งเสริมเด็กและเยาวชน
ตลอดจนสนับสนุนในการจัดกิจกรรม/โครงการ ต่าง ๆ ที่เป็นประโยชน์แก่เด็กและเยาวชน เช่น
เลี้ยงอาหารกลางวันแก่เด็กที่พิการทางปัญญา มอบทุนการศึกษา อุปกรณ์การศึกษา
สื่อสารการเรียนการสอน
รวมทั้งบริจาคเก้าอี้อุปกรณ์เครื่องใช้สำนักงานให้แก่โรงเรียนโดยรอบท่าอากาศยาน

3. ด้านสาธารณประโยชน์ ได้ให้การสนับสนุนน้ำดื่มน้ำใช้แจกจ่ายให้ชุมชนที่มีความเดือดร้อน
ไม่มีน้ำใช้ในช่วงฤดูร้อน นอกจากนี้
ได้ร่วมกิจกรรมกับหน่วยงาน/ส่วนราชการในการจัดกิจกรรมที่เป็นสาธารณประโยชน์อื่น ๆ เช่น
การจัดโครงการ AOT พี่อาสา
ฝึกสอนการดับเพลิงขั้นต้นให้กับโรงเรียนและชาวบ้านโดยรอบท่าอากาศยาน
ตลอดจนปลูกต้นไม้ในโอกาสต่าง ๆ
รวมทั้งบริจาคเงินในโครงการที่เป็นสาธารณกุศลช่วยเหลือผู้ประสบอุทกภัย บริจาคโลหิต เป็นต้น

ท่าอากาศยานภูเก็ต

ท่าอากาศยานภูเก็ตให้ความสำคัญกับชุมชนโดยรอบท่าอากาศยาน
โดยถือเสมือนหนึ่งว่าชุมชนนั้นเป็นส่วนหนึ่งที่ให้ การสนับสนุน ส่งเสริม
พัฒนาให้การดำเนินงานของท่าอากาศยานภูเก็ตประสบความสำเร็จ สามารถรองรับการให้บริการ
อำนวยความสะดวกแก่ผู้โดยสารด้วยความปลอดภัย และสร้างความประทับใจแก่ผู้มาเยือน ทั้งนี้
ผู้บริหารพร้อมด้วยพนักงานและลูกจ้างท่าอากาศยานภูเก็ตได้สร้างความสัมพันธ์อันดีกับผู้นำชุมชนและชาวบ้าน
สนับสนุนกิจกรรมต่าง ๆ ที่มีประโยชน์ต่อชุมชนโดยรอบทั้งทางด้านการศึกษา ศาสนา วัฒนธรรม
เยาวชน และสิ่งแวดล้อมด้วยดีเสมอมา

ท่าอากาศยานแม่ฟ้าหลวง เชียงราย

ท่าอากาศยานแม่ฟ้าหลวง เชียงรายตระหนักถึงความรับผิดชอบและการเอาใจใส่ต่อสังคม
โดยมีการส่งเสริมกิจกรรมต่าง ๆ โดยรอบท่าอากาศยาน เพื่อสร้างความรู้จักคุ้นเคย
และความเข้าใจอันดีต่อชุมชน เช่น การจัดกิจกรรมแรลลี่โดยชมรมนักปั่นจักรยาน จังหวัดเชียงราย
เพื่อส่งเสริมให้คนในชุมชนมีคุณภาพชีวิตที่ดีและมีสุขภาพแข็งแรง
อีกทั้งยังช่วยอนุรักษ์สิ่งแวดล้อมและลดภาวะโลกร้อนด้วย
นอกจากนั้นยังได้จัดโครงการท่าอากาศยานแม่ฟ้าหลวง เชียงราย สนับสนุนนโยบาย “2553 ปีแห่ง
ความปลอดภัยคมนาคม”
โดยแจกหมวกกันน็อคและสติ๊กเกอร์ความปลอดภัยให้แก่ประชาชนในชุมชนใกล้เคียง
รวมทั้งสนับสนุนการรับบริจาคโลหิตเนื่องในวโรกาสวันที่ 12 สิงหาคม และวันที่ 5 ธันวาคมของทุกปี
เพื่อบรรเทาการขาดแคลนโลหิตในการรักษาผู้ป่วย และสนับสนุนผู้ด้อยโอกาส เช่น
มอบข้าวสารตามโครงการ “ขอรับการสนับสนุนข้าวสารเพื่ออาหารกลางวัน”
เพื่อช่วยเหลือนักเรียนที่ขาดแคลน และอบรมการดับเพลิงขั้นต้นสำหรับเยาวชน ณ
โรงเรียนบ้านป่าสักไก่ และสร้างศูนย์นิทรรศการการส่งเสริมการเรียนรู้ พร้อมทั้งมอบจักรยาน
จำนวน 225 คัน ให้แก่โรงเรียนตำรวจตระเวนชายแดนการท่าอากาศยานแห่งประเทศไทย
เฉลิมพระเกียรติสมเด็จพระเทพรัตนราชสุดาฯ สยามบรมราชกุมารี
เนื่องในโอกาสทรงเจริญพระชนมายุ 4 รอบ และจัดกิจกรรม วันเด็กแห่งชาติทุกปี นอกจากนั้น
ท่าอากาศยานแม่ฟ้าหลวง เชียงราย ยังได้ให้การสนับสนุน และร่วมกิจกรรมพระพุทธศาสนา เช่น
การทอดกฐินสามัคคี เพื่อหาทุนทรัพย์ในการสร้างกุฏิสงฆ์และบูรณะปฏิสังขรณ์ศาสนสถาน ณ
วัดพระแก้ว จังหวัดเชียงราย โดยมุ่งหวังให้ชุมชนโดยรอบเกิดทัศนคติที่ดี
ตลอดจนเกิดภาพลักษณ์ที่ดีต่อองค์กร

ท่าอากาศยานสุวรรณภูมิ

ท่าอากาศยานสุวรรณภูมิมีความมุ่งมั่นที่จะดำเนินธุรกิจท่าอากาศยานให้ติดอันดับการให้บริการดีเด่นอันดับ
1 ใน 10 ของโลก โดยเป็นมิตรกับสิ่งแวดล้อม (Green and Clean Airport) นอกจากนั้น
ยังดำเนินกิจกรรมและโครงการเพื่อสังคมและสิ่งแวดล้อมของชุมชนโดยรอบ
ให้มีการพัฒนาไปพร้อมกับท่าอากาศยาน และอยู่ร่วมกันอย่างมีความสุขแบบยั่งยืน

นับตั้งแต่ ท่าอากาศยานสุวรรณภูมิเปิดให้บริการเมื่อวันที่ 28 กันยายน พ.ศ. 2549 จนถึงปัจจุบัน
ท่าอากาศยานสุวรรณภูมิ ได้มีการจัดการสิ่งแวดล้อมทั้งในและนอกพื้นที่
รวมทั้งจัดกิจกรรมเพื่อชุมชนมาโดยตลอด คือ

1. การดูแลสิ่งแวดล้อมในพื้นที่

ในพื้นที่ท่าอากาศยานสุวรรณภูมิ 20,000 ไร่
ท่าอากาศยานสุวรรณภูมิระมัดระวังและควบคุมไม่ให้เกิดมลภาวะที่จะส่งผลกระทบต่อชุมชนโดยรอบท่าอากาศยาน
เช่น การนำรถไฟฟ้ามาใช้ในพื้นที่ เพื่อลดการเกิดมลภาวะที่เป็นพิษ จากการเผาไหม้น้ำมันเชื้อเพลิง
การบำบัดน้ำเสียให้ได้คุณภาพ และนำมาใช้ในการรดน้ำต้นไม้
การตรวจวัดคุณภาพน้ำและอากาศอย่างสม่ำเสมอ การตรวจวัดคุณภาพเสียง
การปลูกต้นไม้เพื่อช่วยลดการเกิดมลภาวะ เป็นต้น

2. การดูแลชุมชน

ท่าอากาศยานสุวรรณภูมิจัดกิจกรรมและร่วมกิจกรรมกับชุมชนโดยรอบพื้นที่ในด้านต่าง ๆ เช่น

2.1 ด้านการศึกษา

- โครงการ “ความรู้สู่ชุมชน สร้างสัมพันธ์สมานฉันท์สุวรรณภูมิ”
โดยมอบหนังสือสารานุกรมและหนังสือที่เป็นประโยชน์ในหมวดต่าง ๆ
ให้แก่โรงเรียนโดยรอบท่าอากาศยานสุวรรณภูมิ จำนวน 40 แห่ง ซึ่งโครงการนี้ได้เริ่มทำมาตั้งแต่ปี
2551 และ มีการมอบหนังสือต่อเนื่องทุกปี

- โครงการ “เด็กไทยเศรษฐกิจพอเพียง” โดยนำนักเรียนชั้นมัธยมศึกษาจากโรงเรียนต่าง ๆ
โดยรอบ ท่าอากาศยานสุวรรณภูมิ จำนวน 200 คน
เข้าอบรมและทำกิจกรรมเกี่ยวกับการใช้ชีวิตแบบเศรษฐกิจพอเพียง ณ
ศูนย์เรียนรู้ปรัชญาเศรษฐกิจพอเพียงตามแนวพระราชดำริฯ ซึ่งตั้งอยู่ ณ กองพลทหารราบที่ 11
ค่ายสมเด็จพระนั่งเกล้า อำเภอเมือง จังหวัดฉะเชิงเทรา
เพื่อเป็นพื้นฐานในการดำรงชีวิตตามแนวพระราชดำริ พระบาทสมเด็จพระเจ้าอยู่หัวฯ

- โครงการ “พาน้องท่องสุวรรณภูมิ” โดยนำนักเรียนจำนวนกว่า 400 คน จากโรงเรียนโดยรอบ
ท่าอากาศยานสุวรรณภูมิ เยี่ยมชมกิจการและฟังคำบรรยายสรุปเกี่ยวกับภารกิจ
พร้อมชมพื้นที่ภายในอาคารผู้โดยสารและลานจอดอากาศยาน
ซึ่งเป็นการให้ความรู้เกี่ยวกับการบริการท่าอากาศยาน ซึ่งไม่มีในตำราเรียนแก่นักเรียน

- โครงการ “ค่ายสีน้ำ” โดยจัดอบรมศิลปะการวาดภาพด้วยสีน้ำให้แก่นักเรียนระดับประถมศึกษา
เพื่อส่งเสริมให้เด็กมีสมาธิและมีความรักในศิลปะ

- โครงการ “ค่ายเยาวชนลดภาวะโลกร้อน” โดยนำนักเรียนระดับมัธยมจำนวน 200 คน
จากโรงเรียนโดยรอบท่าอากาศยานสุวรรณภูมิ ไปเรียนรู้เกี่ยวกับปัญหาสภาวะโลกร้อน
และทำกิจกรรมลดภาวะโลกร้อนที่โรงเรียนนายร้อย พระจุลจอมเกล้า จังหวัดนครนายก
เพื่อส่งเสริมการเรียนรู้ในการอยู่ร่วมกันและปลูกจิตสำนึกการช่วยกันลดภาวะโลกร้อน

- โครงการ “เยาวชนคนแก่ง..เปิดสมองประลองปัญญา กับ สารานุกรมไทย”
โดยจัดแข่งขันการตอบคำถามจากสารานุกรมไทยสำหรับเยาวชน
ซึ่งมีโรงเรียนโดยรอบท่าอากาศยานสุวรรณภูมิเข้าแข่งขันทั้งหมด 37 โรงเรียน
เพื่อส่งเสริมให้เยาวชนมีการค้นคว้าหาความรู้นอกตำราและเป็นผู้ที่มีความรอบรู้ทุกด้าน

2.2 ด้านเศรษฐกิจชุมชน

- โครงการ “แม่บ้านคนเก่ง” ปี 2
เป็นการอบรมวิชาชีพให้กับแม่บ้านที่อาศัยอยู่โดยรอบท่าอากาศยานสุวรรณภูมิ จำนวน 200 คน
เพื่อให้สามารถนำไปประกอบอาชีพหารายได้เสริมให้กับครอบครัวได้ เช่น การทำข้าวหมกไก่
ถุงทอง ซาหริ่ม เกี๊ยวซ่า การทำกระแตจากดอกไม้สด การทำเครื่องประดับจากคริสตัล
การทำพุ่มเลื่อมเงิน-ทองจิ๋ว การทำสุวรรณมัจฉาจาก ถุงน่อง ฯลฯ

- โครงการ “ตลาดนัดชุมชน” โดยจัดพื้นที่ให้ชุมชนนำสินค้าและอาหารมาขายบริเวณสำนักงาน
ท่าอากาศยานสุวรรณภูมิ (อาคาร AOB) ทุกวันอังคารและพฤหัสบดี
เพื่อส่งเสริมการประกอบอาชีพและสนับสนุนการหารายได้เสริมให้แก่ชุมชน

2.3 ด้านสิ่งแวดล้อม

- โครงการ “มอบถังขยะ รักษาสิ่งแวดล้อม” โดยมอบถังขยะสแตนเลสชนิดคัดแยกประเภทขยะ
จำนวน 440 ใบ แก่โรงเรียนและศูนย์พัฒนาเด็กเล็กที่ตั้งอยู่โดยรอบท่าอากาศยานสุวรรณภูมิ จำนวน
33 แห่ง เพื่อส่งเสริมให้เยาวชนรักษาความสะอาดและใส่ใจเรื่องสิ่งแวดล้อม

- โครงการ “ท่าอากาศยานสุวรรณภูมิรักษ์ป่าชายเลน”
โดยการร่วมกับชุมชนปลูกป่าชายเลนที่จังหวัดสมุทรปราการ เพื่อร่วมกันอนุรักษ์ป่าชายเลน
ซึ่งเป็นแหล่งเพาะพันธุ์สัตว์น้ำและป้องกันการกัดเซาะชายฝั่ง

2.4 ด้านสังคม

- โครงการ “ตรวจสุขภาพหูชุมชนที่ได้รับผลกระทบด้านเสียง”
โดยจัดตรวจสุขภาพหูให้แก่ประชาชนที่อาศัยอยู่ในชุมชนที่ได้รับผลกระทบด้านเสียง

2.5 ด้านศาสนา ศิลปะ วัฒนธรรมประเพณี

- โครงการ “การแสดงด้านวัฒนธรรม”
โดยนำนักเรียนจากโรงเรียนโดยรอบท่าอากาศยานสุวรรณภูมิ
มาบรรเลงดนตรีไทยภายในอาคารผู้โดยสาร เพื่อส่งเสริมให้เด็กมีความรักในดนตรีไทย
และเป็นการเผยแพร่วัฒนธรรมให้ชาวต่างชาติได้ชื่นชม

- โครงการ “ถวายเทียนพรรษาและผ้าอาบน้ำฝน”
โดยถวายเทียนพรรษาให้กับวัดโดยรอบท่าอากาศยานสุวรรณภูมิจำนวน 12 แห่ง
เพื่อทำนุบำรุงพระพุทธศาสนา

นอกจากนี้ ยังมีการมอบเงินทุนสนับสนุนการจัดกิจกรรมของชุมชนต่าง ๆ เช่น งานประเพณีรับบัว
งานวันเด็กแห่งชาติ งานวันผู้สูงอายุ งานคนพิการสากล เป็นต้น